### NN 137/2023 (15.11.2023.), Odluka o izmjeni Odluke Agencije za elektroničke medije, klasa: 614-03/23-02/0012, urbroj: 114-06-23-08 od 8. studenoga 2023.

Agencija za elektroničke medije

1868

Vijeće za elektroničke medije, u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Mladen Čutura, Katija Kušec, Anita Malenica, Davor Marić i Željko Topić, članovi Vijeća, na temelju odredbe članka 85. stavka 8. i 9. Zakona o elektroničkim medijima (»Narodne novine«, broj 111/21 i 114/22), nakon provedenog postupka nadmetanja sukladno Obavijesti o namjeri davanja koncesije za obavljanje djelatnosti pružanja medijske usluge televizije br. 03/23, klasa: UP/I-614-03/23-02/0012, urbroj: 114-06-23-04, »Narodne novine« broj 50/23 i utvrđivanja uvjeta za davanje koncesije, na 36-23 sjednici održanoj 8. studenoga 2023., donijelo je

ODLUKU

O IZMJENI ODLUKE

I. Točka IV. Odluke o izboru najpovoljnijeg ponuditelja, klasa: 614-03/23-02/0012, urbroj: 114-06-23-04 od 4. srpnja 2023. mijenja se i glasi:

Rok za podnošenje zahtjeva za obavljanje tehničkog pregleda te rok za obavljanje tehničkog pregleda je 31. prosinca 2023. Ako odabrani ponuditelj u tom roku ne podnese zahtjev za obavljanje tehničkog pregleda smatrat će se da je odustao od koncesije.

II. Točka VI. Odluke o izboru najpovoljnijeg ponuditelja, klasa: 614-03/23-02/0012, urbroj: 114-06 23-04 od 4. srpnja 2023. mijenja se i glasi:

Rok za sklapanje ugovora o koncesiji je 31. prosinca 2023. Ako odabrani ponuditelj u tom roku ne sklopi ugovor o koncesiji Vijeće će poništiti odluku o davanju koncesije, a odabrani ponuditelj nema pravo na naknadu štete. Ostvarivanje koncesije, odnosno pravo obavljanja djelatnosti televizije na temelju provedenog postupka nadmetanja odabrani ponuditelj stječe na temelju ove Odluke i sklopljenog ugovora o koncesiji.

III. Ostali dijelovi Odluke ostaju nepromijenjeni.

IV. Odluka će se objaviti u »Narodnim novinama«.

Obrazloženje

Vijeće za elektroničke medije na 22 – 23 sjednici održanoj 4. srpnja 2023., donijelo je Odluku o izboru najpovoljnijeg ponuditelja na temelju Obavijesti o namjeri davanja koncesije za obavljanje djelatnosti pružanja medijske usluge televizije br. 03/23 za područje digitalne regije D8 (Splitsko-dalmatinska i dio Dubrovačko-neretvanske županije), objavljene na temelju Odluke Vijeća za elektroničke medije od 4. svibnja 2023. Kao najpovoljniji ponuditelj odabrano je trgovačko društvo Televizija Dalmacija d.o.o.

Vijeće za elektroničke medije zaprimilo je molbu odabranog ponuditelja, trgovačkog društva Televizija Dalmacija za produljenjem roka za obavljanje tehničkog pregleda.

Vijeće je razmotrilo navedenu zamolbu te utvrdilo kako se istoj može udovoljiti budući da produljenje roka nije u suprotnosti s pozitivnim zakonskim odredbama ni s javnim interesom.

Slijedom navedenog odlučeno je kao u izreci ove Odluke.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim upravnim sudom u roku od 30 dana od dana primitka odluke. Tužba se predaje ili šalje neposredno nadležnom upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 614-03/23-02/0012

Urbroj: 114-06-23-08

Zagreb, 8. studenoga 2023.

VIJEĆE ZA ELEKTRONIČKE MEDIJE

Predsjednik
 Vijeća za elektroničke medije
 Josip Popovac, v. r.